འཇིག་རྟེན་བཀོད་པ་པོ་མི་འདོད་པའི་ཆོས་བརྒྱུད་དེ་དག་གི་ནང་ནས་སངས་རྒྱས་པའི་ཆོས་དང༌།རྗན་གྱི་ཆོས་སམ་མུ་སྟེགས་གཅེར་བུ་པའི་ཆོས་དེ་གཉིས་གཙོ་བོ་རེད་འདུགསངས་རྒྱས་ཤཱཀྱ་ཐུབ་པ་དང༌།གཅེར་བུ་པའི་སྟོན་པ་མ་ཧཱ་ཝེར་གཉིས་ཕལ་ཆེར་དུས་ཚོད་གཅིག་པ་ལ་བྱུང་བ་རེད།གང་ལྟར་འཇིག་རྟེན་བཀོད་པ་པོ་མི་འདོད་པར་རྒྱུ་འབྲས་ཀྱི་འབྲེལ་བའི་ཐོག་ནས་འགྲོ་ཡི་ཡོད་པ་ཞིག་རེད།དེ་འདྲ་ཡིན་དུས་རང་རང་གི་སེམས་དུལ་མ་དུལ་སྒང་ལ་འགྲོ་ཡི་ཡོད་རེད།རྒྱུ་བཟང་པོ་ཞིག་སེམས་ནས་སྒྲུབ་དགོས་པ་དང༌།སེམས་གཏིང་ནས་ཡོང་བའི་རྒྱུ་ངན་པ་དེ་དག་ཉུང་དུ་གཏོང་དགོས་པ་ཞིག་ཆགས་ཡོང་དུས་སེམས་ཀྱི་རྣམ་གཞག་དེ་མང་པོ་བཤད་དགོས་པ་ཞིག་ཆགས་ཀྱི་ཡོད་རེད།སངས་རྒྱས་པའི་ཆོས་ཀྱི་ནང་ནས་ནང་ཤེས་པའི་རྣམ་གཞག་དེ་མང་པོ་ཞེ་དྲག་ཐོན་ཡོང་གི་ཡོད་རེད།ག་རེ་རེད་ལབ་ན།སེམས་ལ་བཟོ་བཅོས་བྱས་ནས་སྡུག་བསྔལ་སེལ་ཐབས་བྱེད་པ་དང༌།ལྷག་པར་དུ་ཐར་པ་དང་ཐམས་ཅད་མཁྱེན་པའི་རྣམ་གཞག་ཅིག་གསུང་ཡོད་དུས་ཐར་པ་དང་ཐམས་ཅད་མཁྱེན་པའི་གོ་འཕང་དེ་ཤེས་བརྒྱུད་འདིའི་ཐོག་ནས་བསྒྲུབ་རྒྱུ་རེད་མ་གཏོགས།གོ་ས་ལྟ་བུ་ཕྱི་ལོགས་ནས་ལེན་རྒྱུ་ཡོད་མ་རེད།ཤེས་བརྒྱུད་འདིའི་སྟེང་ནས་སྐྱོན་ཀུན་ཟད་ཡོན་ཏན་ཀུན་ལྡན་གྱི་ཐམས་ཅད་མཁྱེན་པའི་གོ་འཕང་བསྒྲུབ་དགོས་པ་ཞིག་གསུང་གི་ཡོད་དུས།སེམས་ཀྱི་རྣམ་གཞག་དེ་ཞེ་དྲག་གལ་ཆེན་པོ་རེད།མདོར་ན་སངས་རྒྱས་པའི་ཆོས་ཀྱི་ཐོག་ནས་གསུང་པ་ཡིན་ན་དྲི་མ་གང་དུ་སྦྱོང་བའི་གཞི་ལྟ་བུ་དེ་སེམས་རེད།དྲི་མ་སྦྱོང་བྱེད་ཀྱི་ཐབས་དེ་སེམས་ཀྱི་རང་བཞིན་ཤེས་པའི་ཐོག་ནས་དྲི་མ་དེ་སྦྱོང་དགོས་ཀྱི་ཡོད་རེད།ག་རེ་རེད་ཟེར་ན།དྲི་མ་དེ་དག་གི་རྩ་བ་སེམས་ཀྱི་རང་བཞིན་ལ་རྨོངས་པའི་དབང་གིས་ཡོང་གི་ཡོད་པ་ཡིན་དུས།སེམས་ཀྱི་རང་བཞིན་ལ་རྨོངས་པའི་སྐྱོན་ཆ་དེ་དག་སེལ་བ་ལ་སེམས་ཀྱི་རང་བཞིན་ཤེས་པ་ཞིག་ལ་འགྲོ་རྒྱུ་རེད་མ་གཏོགས་གཞན་ཡོད་མ་རེད།